b'\n_START_ARTICLE_\nPaul H\xc3\xa9roult\n_START_SECTION_\n\xc5\xbdivljenjepis\n_START_PARAGRAPH_\nPaul H\xc3\xa9roult je pri petnajstih letih prebral razpravo Henrija Sainte-Claire Devillea o aluminiju. Cena aluminija je bila takrat enaka ceni srebra, zato se je uprabljal predvsem za izdelavo luksuznih predmetov in nakita. H\xc3\xa9roult ga je nameraval poceniti in leta 1886 mu je uspelo razviti proces za elektrolizo taline glinice, katere proizvod je bil kovinski aluminij. Isto leto je v ZDA enak proces razvil Charles Martin Hall (1863\xe2\x80\x931914). Proces se po njima imenuje Hall-H\xc3\xa9roultov proces._NEWLINE_H\xc3\xa9roultov drugi najpomembnej\xc5\xa1i dose\xc5\xbeek je bila komercialno uspe\xc5\xa1na elektri\xc4\x8dna oblo\xc4\x8dna pe\xc4\x8d za proizvodnjo jekla, ki jo je razvil leta 1900. Oblo\xc4\x8dna pe\xc4\x8d je postopoma zamenjala ogromne pe\xc4\x8di za proizvodnjo razli\xc4\x8dnih vrst jekel. Lete 1905 je bil povabljen v ZDA za tehni\xc4\x8dnega svetovalca ve\xc4\x8d dru\xc5\xbeb, predvsem jeklarskih korporacij United States Steel Corporation in Halcomb Steel Company. V ZDA je instaliral prvo elektri\xc4\x8dno oblo\xc4\x8dno pe\xc4\x8d v Ameriki._NEWLINE_Izum elektri\xc4\x8dne oblo\xc4\x8dne pe\xc4\x8di se je za\xc4\x8del verjetno z Davyjevim odkritjem elektri\xc4\x8dnega obloka med ogljikovima elektrodama leta 1800. Prvo oblo\xc4\x8dno pe\xc4\x8d, ki je delovala ne istosmerni in izmeni\xc4\x8dni tok, je skonstruiral in leta 1878 patentiral Carl Wilhelm Siemens. Komercialna raba pe\xc4\x8di za proizvodnjo jekla je morala zaradi velike porabe elektri\xc4\x8dne energije po\xc4\x8dakati na ve\xc4\x8dje dobavitelje elektri\xc4\x8dne energije in bolj\xc5\xa1e ogljene elektrode._NEWLINE_Paul H\xc3\xa9roult je zaslovel tudi z drugimi inovacijami, na primer s sistemom napeljave vode do hidroelektrarn, ki je v rabi \xc5\xa1e danes.'